Twitter-gebruikers verdeeld oor seksvideoTwitter-gebruiker is verdeeld in hul reaksie op die minister van binnelandse sake se seksvideo. Gebruikers het vanoggend met gemengde gevoelens gereageer op Malusi Gigaba, minister van binnelandse sake, se verskoning op Twitter nadat ŉ seksvideo van sy foon af aan politici versprei is. In etlike twiets Sondagoggend het Gigaba gesê: “Ek en my vrou het met spyt en hartseer kennis geneem van ŉ video wat materiaal van ŉ seksuele aard bevat en net vir ons oë bestem was. Die kommunikasie, wat die rondes onder sekere politieke figure doen, is onwettig onderskep toe my foon in 2016/’17 gekraak is.” Die minister verskyn alleen in die video van 14 sekondes wat hy na bewering vir sy vrou, Norma Gigaba, opgeneem het. Daarin kan gehoor word hoe hy ’n suggestiewe voorstel aan haar doen. Dis Sondagoggend deur talle Twitter-gebruikers gedeel en reeds deur duisende mense gesien. Stephen Murcott het die minister getroos deur te skerts: “Moenie worry nie. Dis nie so ŉ ramp soos Transnet of binnelandse sake nie.” (Gigaba was van 2009 tot 2014 minister van openbare ondernemings.) BJC Maboshi sê hulle is jammer om van “jou storie” te hoor, maar gee die minister raad: “Dis glad nie nodig om video’s te neem van die dinge wat jy privaat met jou maat doen nie, want ons weet nooit hoe en wanneer dit met vandag se tegnologie kan uitlek nie.” Desiree de Swardt het vroegoggend getwiet: “Ek hou nie van jou nie en vertrou jou nie, maar dis onaanvaarbaar. Ek is jammer dat so iets met jou en jou familie gebeur het. Dis beslis onregverdig.” “Voor ek jou verskoning aanvaar,” spot ene Thabo, “deel asseblief die video sodat ek kan oordeel.” Thabo Phuti Mojela neem dit ook nie te ernstig op nie: “Dit sal nie ŉ verleentheid wees as jy goed daarin is nie… Ons wag dat Ster-Kinekor die uitreikingsdatum bekend maak.” Maar Zupta Mafia dink dis ŉ gewigtige saak: “Maak die afpersers se name bekend en kla hulle aan. Moenie hulle beskerm nie. As jy ŉ seksvideo van jouself maak, is jy nie geskik vir ŉ openbare amp nie. “Tree reg op en bedank. Hoekom aandag op jouself vestig, jou kantoor in die verleentheid stel en nie die regte ding doen nie? Bedank.” Blykbaar was dit nie net politici wat die video onder oë gehad het nie, want ene LittleMbalie twiet: “Ek het die video gesien, julle. Dis waglik. Ek moet sê, jy walg my, minister.”